Faizal Hussein

Mohd Faizal Hussein (lahir 31 Mei 1967) merupakan seorang pelakon lelaki Malaysia. Beliau begitu menyerlah melalui filem arahannya bapanya, Hussein Abu Hassan, Gila-Gila Remaja sebagai Roy. Ibunya pula ialah Mahyon Ismail. Selain itu, beliau juga ialah sepupu kepada Rosyam Nor. Beliau amat popular dengan gelaran "Roy" melalui sebuah filem yang pernah dibintanginya. 

Dilahirkan dan dibesarkan di daerah Gombak, dalam kawasan Lembah Kelang, Selangor (walaupun kampung halamannya adalah di Alor Gajah, Melaka, asal sebelah bapa dan juga Tanjung Karang, daerah Kuala Selangor di bahagian utara Selangor, asal sebelah ibu), seluruh ahli keluarga beliau berkecimpung dalam bidang kesenian. Faizal memegang peranan kecil pada usia 5 tahun dalam filem Darah Panglima (1972) arahan S. Kadarisman, diikuti oleh Penyamun Si Bongkok (1973) arahan M. Amin. Filem-filem terkenal beliau termasuk Gila-Gila Remaja (1986), Bayangan Maut dan Kanta Serigala (1991), MX3 (2003), Pontianak Menjerit (2005) dan Bunohan (2012). Pada Mei 2019, Harian Metro menyenaraikan beliau sebagai salah seorang daripada 10 pelakon senior Malaysia paling laris sepanjang zaman.

Kehidupan awal
Faizal dilahirkan Hari Rabu bersamaan 21 Safar 1387, 31 Mei 1967 di Gombak, Selangor dan merupakan anak bongsu daripada tiga beradik. Ibu bapanya ialah pasangan pelakon veteran 60-an, Allahyarham Hussein Abu Hassan (1937–2007) dan Allahyarhamah Mahyon Ismail (1942–2011). Faizal mempunyai dua orang kakak, iaitu Dilla (lahir 1963) dan Fairuz (lahir 1965). Sepupunya ialah Rosyam Nor, juga bergiat aktif dalam bidang lakonan. Beliau berkelulusan Sijil Pelajaran Malaysia (SPM).

Kerjaya
Faizal membuat penampilan filem pertamanya menerusi filem Darah Panglima pada tahun 1972. 

Memulakan langkah di pentas lakonan sejak 1982 menerusi filem Senja Merah, beliau melonjak naik selepas membintangi Gila-Gila Remaja pada 1986 sebagai Azroy. Diarahkan bapanya, Allahyarham Hussein Abu Hassan, ia memberi impak besar untuk Faizal membuktikan darah seni diwarisi.

Pada tahun 1991, Faizal berlakon dalam dua filem, iaitu Kanta Serigala, memegang watak sebagai Zarul, seorang pemuda yang ingin membalas dendam terhadap kematian adiknya lakonan Melissa Saila dengan menculik seorang penyanyi rock wanita lakonan Didie Alias, ia turut dibintangi oleh sepupunya, Rosyam Nor; dan Bayangan Maut, memegang watak sebagai Eddie.

Selepas itu beliau sering mendapat perhatian ramai dan membintangi beberapa filem yang menampilkan beliau memegang watak protagonis. Selepas hampir 3 tahun tidak muncul dalam filem, beliau akhirnya mendapat tawaran membawa watak antagonis menerusi Leftenan Adnan. Percubaan beliau berhasil, dan membawa kepada pelbagai watak hitam yang beliau bawa dalam filem, mahupun drama.

Faizal muncul bersama Saiful Apek dan Zul Yahya dalam filem aksi komedi penyiasatan MX3 arahan Yusof Kelana yang ditayangkan pada 25 November 2003.

Beliau memegang watak tajuk dalam filem Abuya arahan Imran Haji Ismail. Dikeluarkan pada 10 November 2011, ia mengisahkan tentang Abuya yang mengetuai satu kumpulan ajaran sesat. Pada tahun yang sama, beliau berlakon dalam drama Pak Su Man di TV AlHijrah, drama ini turut dibintangi oleh Ezany Nizariff, Yatt Hamzah, Fazren Rafi dan Ieka Zulkifli.

Pada tahun 2012, Faizal berlakon di samping Pekin Ibrahim dan Zahiril Adzim dalam filem arahan Dain Iskandar Said, Bunohan di mana beliau memegang watak sebagai Ilham. Persembahan beliau dalam filem ini melayakkannya memenangi Pelakon Lelaki Terbaik di Festival Filem Malaysia ke-25 dan menerima pencalonan bagi kategori sama di Anugerah Skrin 2012.

Pada tahun 2013, Faizal kembali menjayakan watak sebagai Azroy dalam filem arahan V. Nagaraj, Gila-Gila Remaja 2, kesinambungan dari filem 1985, Gila-Gila Remaja arahan bapanya. Filem ini turut dibintangi oleh Hairul Azreen, Faralyna Idris, Taiyuddin Bakar, Fizz Fairuz dan Bella Dally.

Pada 17 Januari 2015, Faizal memegang watak utama bersama Sari Yanti dalam telefilem Penjara Seorang Isteri yang berkisarkan tentang perkahwinan Salmah dengan Zaid yang berlaku atas dasar suka sama suka dan perkahwinan mereka dikurniakan dua cahayamata. Dalam telefilem ini, yang berdasarkan dari satu kisah benar, Faizal menjayakan watak sebagai Zaid.

Bekerja di bawah arahan Pekin Ibrahim, Faizal menjayakan watak lakonannya sebagai Pit dalam filem Mat Moto yang ditayangkan pada 14 Januari 2016. Beliau meneruskan rentetan kerjasamanya bersama Pekin dalam filem aksi permotoran KL Wangan dengan memegang watak Yudi. Bliau mengakui watak Yudi merupakan sesuatu yang menjadi kehendaknya ketika proses pra-penerbitan filem ini dijalankan. Ini merupakan kali ketiga beliau dan Pekin bekerjasama selepas Bunohan dan Mat Moto.

Pada tahun 2018, Faizal berlakon dalam filem Dukun arahan Dain Iskandar Said yang diilhamkan oleh kes Mona Fandey, filem ini ditayangkan pada 5 April 2018 selepas sedekad disekat dari tayangan. Beliau bersama-sama dengan barisan pelakon ensembel membintangi telefilem The Hantus arahan bersama Nabil Ahmad dan Helmi Yusof, di mana beliau memegang watak sebagai Pemandu Volkswagen Kuning.

Beliau memegang watak penting dalam siri televisyen British-Amerika, Strike Back yang menjalani penggambaran sepenuhnya di Malaysia. Beliau memegang watak sebagai seorang pengganas Indonesia yang merancang untuk mengebom pusat beli-belah.

Faizal bersama-sama dengan Nabila Huda memegang watak utama dalam filem seram thriler M4M4 arahan Eyra Rahman. Filem ini turut dibintangi oleh pelakon baru, Bella Dowanna. Penggambaran dijalankan pada Diember 2018, filem ini ditayangkan pada 6 Februari 2020.

Kehidupan peribadi 
Beliau mempunyai seorang isteri, Suhaila Sulaiman yang juga merupakan pelakon suatu ketika dahulu. Selain, dikurniakan dua orang permata hati Fazryn dan Fazrick. Darah seni beliau juga diperolehi dari kedua ibu bapanya yang juga merupakan seorang pelakon bagi menceritakan kisahnya beliau menerbitkan sebuah buku 'Limelight' yang menceritakan perjalanan suka duka hidupnya sepanjang bergelar anak seni. Pertama kalinya juga beliau menjadi juri bagi konsert Gegar Vaganza 2.

Filemografi

Filem

Drama

Telefilem

Televisyen

Iklan

Videografi

Muzik video

Lagu tema
Lagu tema beliau adalah Memburu Impian nyanyian Kazar.

Diskografi

Bibliografi
 Faizal Hussein (2012). Limelight. Merpati Jingga. ISBN 9789671118511

Anugerah dan pencalonan

Rujukan

Pautan luar 
 
 

Kelahiran 1967
Orang hidup
Orang dari Selangor
Orang Malaysia berketurunan Melayu
Pelakon lelaki Malaysia
Pelakon lelaki Malaysia abad ke-20
Muslim Malaysia
Pelakon televisyen Malaysia
Pelakon filem Malaysia
2019
2003